УПУТСТВО ЗА МАЈ (25-29) за ПЕТИ РАЗРЕД

Поштовани петаци, ова недеља је планирана за лектиру **„Хајдуци“ Бранислава Нушића**. Роман је врло занимљив и смешан и надам се да сте уживали. Нажалост, програм на РТС-у не прати наш програм, па морате сами да се сналазите, али верујем да ви то можете. Ако желите, испратите од 8 часова (понедељак, среда, петак) или од 8.35 (уторак) лекције које смо већ радили, а реч је о служби речи у реченици (понедељак), драми „Биберче“ (уторак), роману „Аги и Ема“ (среда) и глаголским облицима (петак).

 У свом Дневнику прочитаних књига, који већ имате или га тек сад правите, наведите наслов лектире, аутора, препишите најсмешније одломке или лепе описе, имена ликова, и наставите тако са сваком прочитаном књигом из обавезне лектире или оне коју пожелите да прочитате мимо школских обавеза (увек ћу вам радо препоручити).

Предлоге оцена ћу уписати у дневник, у рубрици Активности, поред смајлија. Где има могућности, и где је то реално на основу годишњег просека оцена, даћу могућност поправљања, онлајн, телефоном, или од 6.јуна у учионици. Будите реални.

Лектиру ћу пропитати телефоном све оне који хоће да поправе предложену оцену, а по договору питаћу и одређене области, у зависности од ваших досадашњих постигнућа, могућности и жеља (имамо довољно времена за договор).

Сви који су задовољни предложеном оценом, могу ми слати утиске о роману или домаћи не тему: **Мој омиљени хајдук из Нушићевог романа или Најсмешније епизоде из Нушићевих „Хајдука“,** али не морају, док они који нису задовољни настављају са досадашњим начином рада, тј.шаљу ми домаћи задатак. Сви који желе неке повратне информације, или препоруку за читање, такође могу да ми се обрате, а за оне који су све успешно завршили, ево препорука за читање и вежбање: Завршни тест из књижевности (Радна свеска, стр.42 -45), , одломак из романа „Тајна жутог балона“ Никола Лезијеа (Радна свеска, стр.49 -54; можете позајмити цео роман из библиотеке, врло је занимљив) и Радна свеска, стр 36 и 37 (питања из књижевности).

Срећан рад и сунчано време у вашој души жели вам ваша наставница Татјана.

П.С. Ако током распуста пожелите да одемо до Градске библиотеке и заједно погледамо њихову сјајну понуду књига и стрипова, радо ћу вам изаћи у сусрет.